Document ID: 32005R0667

UREDBA KOMISIJE (ES) št. 667/2005
z dne 28. aprila 2005
o spremembi Uredbe Sveta (ES) št. 798/2004 o podaljšanju omejitvenih ukrepov proti Burmi/Mjanmarju
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (ES) št. 798/2004 z dne 26. aprila 2004 o podaljšanju omejitvenih ukrepov proti Burmi/Mjanmaru (1) in zlasti člena 12 Uredbe,
ob upoštevanju naslednjega:
(1)
Priloga II k Uredbi (ES) št. 798/2004 navaja pristojne organe, katerim so dodeljene določene naloge v zvezi z izvajanjem navedene uredbe. Člen 12(a) Uredbe (ES) št. 798/2004 pooblašča Komisijo, da spremeni Prilogo II na podlagi informacij, ki so jih posredovale države članice. Belgija, Madžarska, Nizozemska in Švedska so obvestile Komisijo o spremembah v zvezi s svojimi pristojnimi organi. Prilogo II k Uredbi (ES) št. 798/2004 je zato treba ustrezno spremeniti.
(2)
V Prilogi III k Uredbi (ES) št. 798/2004 so navedene osebe, za katere veljajo finančni omejitveni ukrepi, določeni v členu 6 navedene uredbe.
(3)
V Prilogi IV k Uredbi (ES) št. 798/2004 so navedena burmanska podjetja v državni lasti, za katera veljajo omejitveni ukrepi, določeni v členu 8(a) navedene uredbe.
(4)
Člen 12(b) Uredbe (ES) št. 798/2004 Komisijo pooblašča, da na podlagi sklepov, sprejetih v zvezi s Prilogama I in II k Skupnemu stališču 2004/423/SZVP (2) o podaljšanju omejitvenih ukrepov proti Burmi/Mjanmaru, spremeni Prilogi III in IV.
(5)
Skupno stališče 2005/340/SZVP (3) spreminja Prilogi I in II k Skupnemu stališču 2004/423/SZVP. Prilogi III in IV k Uredbi (ES) št. 798/2004 je zato treba ustrezno spremeniti. Za zagotovitev učinkovitosti ukrepov, predvidenih s to uredbo, mora ta uredba začeti veljati takoj -
SPREJELA NASLEDNJO UREDBO:
Člen 1
Priloge II, III in IV k Uredbi (ES) št. 798/2004 se nadomestijo s prilogami I, II in III k tej uredbi.
Člen 2
Ta uredba začne veljati na dan objave v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 28. aprila 2005

Labels: 10
18
5